Wienkoopsmoor

Wienkoopsmoor () is en Dörp in de Gemeen Grasbarg in’n Landkreis Oosterholt, Neddersassen.

 Geografie 

De Oort liggt in dat Korte Moor, wat en Utlöper von dat Düvelsmoor is. Dat Water ut dat Rebeed warrt över Gravens na de Wümm hen afföhrt.

De Naveröörd sünd Dannenbarg in’n Noorden, Meinershusen in’n Noordoosten, Nee-Rutendorp in’n Oosten, Rutendorp in’n Süüdoosten un Seebargen in’n Süden un Westen.

 Historie 

Wienkoopsmoor is 1826 as Stratendörp un Moorkolonie grünnt worrn.

 Verwaltungsgeschicht 

De Oort hett vör 1852 to de Moorvaagdie Grasdörp in dat Amt Otterbarg tohöört un von 1852 bet 1885 to dat Amt Leendaal. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

De Oort weer bet 1929 en egen Gemeen un is in dat Johr denn Deel von de Gemeen Dannenbarg worrn. De Gemeen Dannenbarg is an’n 1. März 1974 mit de Gemeenreform in Neddersassen Deel von de Gemeen Grasbarg worrn.

 Inwahnertall 

 Religion 

Wienkoopsmoor is evangeelsch-luthersch präägt un höört to dat Kaspel von de Findörp-Kark in Grasbarg.

För de Kathoolschen is de Goden-Hirt-Kark in Leendaal tostännig, de siet 1. September 2012 to de Karkengemeen von de Hillige-Familie-Kark in Oosterholt-Scharmbeek höört. De Goden-Hirt-Kark is 1961 boot worrn.

 Weertschop un Infrastruktur 

 Verkehr 

Dör Wienkoopsmoor löppt de Kreisstraat 10, de in’n Noorden na Grasbarg un an de Landsstraat 133 geiht un in’n Süden an de L 154 ran. De L 154 löppt in’n Noordwesten na Falkenbarg bi Leendaal un in’n Oosten an Hu’e langs över Quelkhoorn na Otterbarg.

De nächste Autobahn is de Autobahn 27 (Afsnidd Bremen–Wasra). De Opfohrt 19 Horn-Leh liggt so twölv Kilometer in’n Süüdwesten von Wienkoopsmoor an de Leendaler Heerstraat.

De nächste Bahnhoff is so bi ölven Kilometer wied weg in’n Süden de Bahnhoff Sao’ern an de Bahnlien Hamborg–Bremen. Op de Bahnlien Bremen–Tarms hett dat von 1900 bet 1956 Personenverkehr geven. De Bahnhoff Falkenbarg weer in düsse Tied fiev Kilometer in’n Noordwesten.

 Scholen 

Wienkoopsmoor harr fröher tohoop mit Dannenbarg en Volksschool, de in dat 20. Johrhunnert dichtmaakt hett. Nu gaht de Kinner na de Grundschool Grasbarg.

 Footnoten 

Kategorie:Oort
Kategorie:Landkreis Oosterholt